predbežne vyšetruje polícia ako vraždu, hoci to vyzeralo, že na život si siahol sám. Pre KORZÁR to uviedla košická krajská policajná hovorkyňa Jana Demjanovičová.
Podľa informácií z obce bol Andrej samotár, ktorý mal psychické problémy a často chodil po dedine s nožmi a bodákmi. Žil s matkou, bol slobodný a nikde nepracoval. V pondelok večer sa s ním ešte mama rozprávala, v utorok ráno ho už našla mŕtveho s bodnou ranou v oblasti hrudníka. Väčšina dedinčanov si myslí, že si na život siahol sám. Podľa doterajších výsledkov vyšetrovania je však jeho samovražda stále otázna.
Podľa správy hovorkyne do rodinného domu, kde Andrej Š. žil, v čase medzi treťou a štvrtou ráno vnikol nezistený páchateľ a za doposiaľ nezistených okolností "v úmysle usmrtiť fyzicky napadol nezisteným bodnorezným predmetom tam bývajúceho 41-ročného Andreja Š., ktorému spôsobil bodnú ranu v oblasti hrudníka." Následkom spôsobeného zranenia poškodený na mieste podľahol. Demjanovičová upresňuje, že ohliadajúci lekár z Úradu pre dohľad nad zdravotnou starostlivosťou nevylúčil cudzie zavinenie. "Presnú príčinu smrti preto stanoví nariadená pitva. Vyšetrovateľ začal trestné stíhanie vo veci pre zločin vraždy," dodáva.